text: ওয়ারাকাহ ইবনে নওফাল (আরবি:ورقه بن نوفل بن أسد بن عبد العزّى بن قصي القرشي ) নবি মুহাম্মাদের স্ত্রী খাদিজার চাচাতো ভাই; মক্কার জাহিলিয়্যাতের সময়েও ধর্মের এক মহান পন্ডিত ছিলেন।
  
  নাম 
  তার পুরো নাম ওয়ারাকাহ ইবনে নওফাল ইবনে আসাদ ইবনে আবদুল উজ্জা ইবনে কুসাই।
  
  পরিবার 
  তার বাবা হলেন নওফাল ইবনে আসাদ। তার মা হলেন হিন্দ বিনতে আবি কাসীর। খাদিজা ছিলেন তার চাচাতো বোন। তার বাবা ও খাদিজার বাবা খুওয়াইলিদ ইবনে আসাদ পরষ্পর আপন ভাই ছিলেন।
  
  সত্য অনুসন্ধান 
  তিনি সবসময় সত্য ধর্মের অনুসন্ধান করতেন। সত্য ধর্মের সন্ধানে তিনি ইঞ্জিল গ্রন্থ অধ্যয়ন করতেও অনুপ্রাণিত হয়েছিলেন। যৌবনে খ্রিস্টধর্মে রূপান্তরিত হয়েছিলেন। তিনি আরবি ও হিব্রু ভাষায় দক্ষ ছিলেন। অল্প বয়সেও তিনি জুয়া, মদ, মাদকসহ অন্যান্য অনৈতিক কাজ থেকে বিরত ছিলেন।
  
  প্রথম ওহী 
  নবী(সা.)এর নিকট যখন প্রথম ওহী আসে তখন খাদিজাতুল কুবরা ভয় পেয়ে তাকে নিয়ে যান তার চাচাতো ভাই ওয়ারাকাহ ইবনে নওফেলের কাছে। তিনি বাইবেলে বর্ণিত ভবিষ্যদ্বানী পড়ে খুব ভালো ভাবে শনাক্ত করতে পেরেছিলেন যে, মুহাম্মাদ(সা.) হলো শেষ জমানার নবি।
  
  হাদিসে উল্লেখ  
  ওয়ারাকাহ ইবনে নওফালের কথা হাদীসে এই ভাবে বর্ণিত:
  
  ইয়াহ্ইয়া ইবনু বুকায়র (রহঃ) আয়িশা (রাঃ) থেকে বর্ণিত, তিনি বলেন, রাসুলুল্লাহ সাল্লাল্লাহু আলাইহি ওয়াসাল্লাম এর প্রতি সর্বপ্রথম যে ওহী আসে, তা ছিল ঘুমের মধ্যে সত্য স্বপ্নরূপে। যে স্বপ্নই তিনি দেখতেন তা একেবারে ভোরের আলোর ন্যায় প্রকাশ পেত। তারপর তাঁর কাছে নির্জনতা প্রিয় হয়ে পড়ে এবং তিনি হেরা'র গুহায় নির্জনে থাকতেন। আপন পরিবারের কাছে ফিরে আসা এবং কিছু খাদ্যসামগ্রী সঙ্গে নিয়ে যাওয়া এইভাবে সেখানে তিনি একাধারে বেশ কয়েক রাত ইবাদতে নিমগ্ন থাকতেন।
  
  তারপর খাদীজা (রা.)-এর কাছে ফিরে এসে আবার অনুরূপ সময়ের জন্য কিছু খাদ্যসামগ্রী নিয়ে যেতেন। এমনিভাবে হেরা’ গুহায় অবস্থানকালে একদিন তাঁর কাছে ওহী এলো। তাঁর কাছে ফিরিশতা এসে বললেন, পড়ুন’। রাসুলুল্লাহ সাল্লাল্লাহু আলাইহি ওয়াসাল্লাম বললেনঃ “আমি বললাম, আমি পড়তে পারি না’। তিনি বলেনঃ তারপর তিনি আমাকে জড়িয়ে ধরে এমন ভাবে চাপ দিলেন যে, আমার অত্যন্ত কষ্ট হল। তারপর তিনি আমাকে ছেড়ে দিয়ে বললেন, পড়ুন’। আমি বললামঃ আমি তো পড়ি না। তিনি দ্বিতীয়বার আমাকে জড়িয়ে ধরে এমন ভাবে চাপ দিলেন যে, আমার অত্যন্ত কষ্ট হল। এরপর তিনি আমাকে ছেড়ে দিয়ে বললেনঃ পড়ুন’। আমি জবাব দিলাম, আমিতো পড়িনা’। রাসুলুল্লাহ সাল্লাল্লাহু আলাইহি ওয়াসাল্লাম বলেন, তারপর তৃতীয়বার তিনি আমাকে জড়িয়ে ধরে চাপ দিলেন। এরপর ছেড়ে দিয়ে বললেন, “পড়ুন আপনার রবের নামে যিনি সৃষ্টি করেছেন। সৃষ্টি করেছেন মানুষকে আলাক থেকে। পড়ুন আর আপনার রব্ মহামহিমান্বিত।” (৯৬: ১-৩)
  
  তারপর এ আয়াত নিয়ে রাসুলুল্লাহ সাল্লাল্লাহু আলাইহি ওয়াসাল্লাম ফিরে এলেন। তাঁর অন্তর তখন কাঁপছিল। তিনি খাদীজা বিন্‌ত খুওয়ালিদের কাছে এসে বললেন, আমাকে চাঁদর দিয়ে ঢেকে দাও, আমাকে চাঁদর দিয়ে ঢেকে দাও। ’ তাঁরা তাঁকে চাঁদর দিয়ে ঢেকে দিলেন। অবশেষে তাঁর ভয় দূর হল। তখন তিনি খাদীজা (রাঃ) এর কাছে সকল ঘটনা জানিয়ে তাঁকে বললেন, আমি নিজের উপর আশঙ্কা বোধ করছি। খাদীজা (রাঃ) বললেন, আল্লাহ্‌র কসম, কক্ষনো না। আল্লাহ্ আপনাকে কক্ষনো অপমানিত করবেন না। আপনিতো আত্মীয়-স্বজনের সাথে সদ্ব্যবহার করেন, অসহায় দুর্বলের দায়িত্ব বহন করেন, নিঃস্বকে সাহায্য করেন, মেহমানের মেহমানদারী করেন এবং দুর্দশাগ্রস্তকে সাহায্য করেন।
  
  এরপর তাঁকে নিয়ে খাদীজা (রাঃ) তাঁর চাচাতো ভাই ওয়ারাকাহ ইবনু নাওফিল ইবনু আবদুল আসা’দ ইবনু আবদুল উযযার কাছে গেলেন, যিনি জাহিলী যুগে ঈসায়ী ধর্ম গ্রহণ করেছিলেন। তিনি ইবরানী ভাষা লিখতে জানতেন এবং আল্লাহ্‌র তওফীক অনুযায়ী ইবরানী ভাষায় ইনজীল থেকে অনুবাদ করতেন। তিনি ছিলেন অত্যন্ত বয়োবৃদ্ধ এবং অন্ধ হয়ে গিয়েছিলেন। খাদীজা (রাঃ) তাঁকে বললেন, হে চাচাতো ভাই! আপনার ভাতিজার কথা শুনুন। ওয়ারাকা তাঁকে জিজ্ঞেস করলেন, ভাতিজা! তুমি কী দেখ?’ রাসুলুল্লাহ সাল্লাল্লাহু আলাইহি ওয়াসাল্লাম যা দেখেছিলেন, সবই খুলে বললেন।
  
  তখন ওয়ারাকাহ তাঁকে বললেন, ইনি সে দূত যাঁকে আল্লাহ্ মূসা আলাইহিস সালাম এর কাছে পাঠিয়েছিলেন। আফসোস! আমি যদি সেদিন যুবক থাকতাম। আফসোস! আমি যদি সেদিন জীবিত থাকতাম, যেদিন তোমার কাওম তোমাকে বের করে দেবে। রাসুলুল্লাহ সাল্লাল্লাহু আলাইহি ওয়াসাল্লাম বললেন: তাঁরা কি আমাকে বের করে দিবে? তিনি বললেন, হ্যাঁ, অতীতে ফেরেশতা তোমার মত কিছু নিয়ে এসেছেন তাঁর সঙ্গেই শত্রুতা করা হয়েছে। সেদিন যদি আমি থাকি, তবে তোমাকে প্রবলভাবে সাহায্য করব। এর কিছুদিন পর ওয়ারাকা ইন্তেকাল করেন। আর ওহী স্থগিত থাকে।
  
  মৃত্যু 
  তিনি ৬১০ খ্রিষ্টাব্দে মক্কায় মৃত্যুবরণ করেন।
  
  তথ্যসূত্র 
  
  বিষয়শ্রেণী:কুরাইশ
  বিষয়শ্রেণী:আরব ব্যক্তি
  বিষয়শ্রেণী:খাদিজা
title: ওরাকা ইবনে নওফাল